Sag C-199/15

Ciclat Soc. Coop.

mod

Consip SpA

og

Autorità per la Vigilanza sui Contratti Pubblici di lavori, servizi e forniture

(anmodning om præjudiciel afgørelse indgivet af Consiglio di Stato)

»Præjudiciel forelæggelse – direktiv 2004/18/EF – artikel 45 – artikel 49 TEUF og 56 TEUF – offentlige kontrakter – betingelser for udelukkelse fra en procedure om indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter – forpligtelser med hensyn til betaling af bidrag til sociale sikringsordninger – dokument for behørig betaling af sociale bidrag – berigtigelse af mangler«

Sammendrag – Domstolens dom (Niende Afdeling) af 10. november 2016

Tilnærmelse af lovgivningerne – fremgangsmåder ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter – direktiv 2004/18 – tildeling af kontrakter – grunde til udelukkelse fra deltagelse i en udbudsprocedure – medlemsstaternes skøn – manglende opfyldelse af forpligtelserne med hensyn til betaling af bidrag til sociale sikringsordninger – national lovgivning, der forpligter den ordregivende myndighed til at udelukke den pågældende operatør på tidspunktet for deltagelsen i udbudsproceduren, som følge af en overtrædelse på området, der er optaget i en attest, som udfærdiges af den kompetente institution – lovlig

(Europa-Parlamentets og Rådets direktiv 2004/18, art. 45)

Artikel 45 i direktiv 2004/18 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter skal fortolkes således, at den ikke er til hinder for en national lovgivning, som forpligter den ordregivende myndighed til at anse en overtrædelse vedrørende betaling af bidrag til sociale sikringsordninger, hvilken overtrædelse er fastslået i en attest, som den ordregivende myndighed af egen drift har anmodet om, og som er udfærdiget af en socialsikringsinstitution, når denne overtrædelse forelå på tidspunktet for deltagelsen i en udbudsprocedure – selv om den ikke længere forelå på tidspunktet for tildelingen eller den ordregivende myndigheds kontrol af egen drift – for en udelukkelsesgrund.

Dels giver artikel 45, stk. 2, litra e), i direktiv 2004/18 således medlemsstaterne mulighed for at udelukke enhver økonomisk aktør, som ikke har opfyldt sine forpligtelser med hensyn til betaling af bidrag til sociale sikringsordninger. Dels er det uden betydning, at en økonomisk operatør ikke er blevet forhåndsunderrettet om en sådan ulovlighed under forudsætning af, at den pågældende har haft mulighed for til enhver tid at kontrollere lovligheden af sin situation hos den kompetente institution. Hvis dette er tilfældet, hvilket det tilkommer den forelæggende ret at efterprøve, kan en økonomisk operatør ikke støtte sig til en attest, som er udstedt af socialsikringsinstitutionerne inden afgivelsen af operatørens bud, som bevis for, at denne har opfyldt sine forpligtelser med hensyn til betaling af bidrag til sociale sikringsordninger i en periode forud for denne afgivelse, skønt han, eventuelt efter en forespørgsel hos den kompetente institution, er bekendt med, at han ikke længere opfylder disse forpligtelser på tidspunktet for afgivelsen af sit bud.

I øvrigt tilsigter artikel 45, stk. 2, i direktiv 2004/18 ikke en ensartet anvendelse af de i bestemmelsen nævnte udelukkelsesgrunde inden for EU, for så vidt som medlemsstaterne har mulighed for at undlade at anvende disse udelukkelsesgrunde eller at integrere dem i større eller mindre grad i den nationale lovgivning, på baggrund af retlige, økonomiske eller sociale overvejelser på nationalt plan. Denne bestemmelse forpligter således ikke medlemsstaterne til at give de ordregivende myndigheder en skønsbeføjelse i denne forbindelse.

(jf. præmis 33, 34, 36 og 40 samt domskonkl.)